TLUXE มั่นใจ Q2/59 ฟื้นตัวรับช่วง High Season เดินหน้าลุยซื้อโรงไฟฟ้าตามแผน
TLUXE มั่นใจ Q2/59 ฟื้นตัวรับช่วง High Season เดินหน้าลุยซื้อโรงไฟฟ้า 8 โครงการรวดตามแผน
7 ก.ค. 2559

นายกิติพัฒน์ ชลวุฒิ ประธานเจ้าหน้าที่บริหาร บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE เปิดเผยว่าแนวโน้มผลการดำเนินงานตั้งแต่ไตรมาส 2/59 จะกลับมาฟื้นตัวขึ้นจากไตรมาส 1/59 อย่างต่อเนื่อง เนื่องจากเป็นช่วงไฮซีซั่นของธุรกิจการเกษตร แนวโน้มยอดขายธุรกิจอาหารสัตว์ อย่างเช่น อาหารกุ้งและอาหารปลาจะเริ่มมีการเติบโตขึ้น หลังจากในช่วงที่ผ่านมาผู้เลี้ยงสัตว์น้ำประสบปัญหาภัยแล้ง แต่เชื่อว่าหลังจากนี้ไปที่เข้าสู่ช่วงหน้าฝนผู้เลี้ยงสัตว์น้ำจะกลับมา เลี้ยงสัตว์ตามปกติ ประกอบกับในช่วงครึ่งปีหลังจะเริ่มมีรายได้จากธุรกิจพลังงานเข้ามา ซึ่งทำให้ผลการดำเนินงานทั้งรายได้ กำไร ในครึ่งปีหลังจะดีกว่าครึ่งปีแรก 59
ขณะที่ ความคืบหน้าการเข้าลงทุนในกิจการด้านพลังงานโดยลงทุนเข้าซื้อหุ้นของ บริษัท พีพีเอสเอ็น จำกัด จากประเทศญี่ปุ่น ซึ่งเป็นพลังงานไฟฟ้าจากพลังงานความร้อนใต้พื้นพิภพ (GEOTHERMAL) 4 โครงการ โดยโรงไฟฟ้าพลังงานความร้อนใต้พิภพเฟสแรก 2 โครงการ ขนาดกำลังผลิต 250 กิโลวัตต์ ได้เดินเครื่องจักรเชิงพาณิชย์แล้ว หลังจากที่บริษัทได้เข้าไปลงทุนโครงการโรงไฟฟ้าพลังงานความร้อน ใต้พิภพ 4 โครงการ รวมเป็นกำลังการผลิตไฟฟ้า 500 กิโลวัตต์ (125 กิโลวัตต์ เทียบเท่า 1 เมกกะวัตต์ ในพลังงานแสงอาทิตย์) ที่เมืองเบบปุ จังหวัดโออิตะ ประเทศญี่ปุ่น ส่วนอีก 2 โครงการ คาดว่ายังคงเป็นไปตามแผนงานที่วางไว้ โดยจะวางแผงติดตั้งภายในเดือน ก.ค.59 และคาดว่าจะจำหน่ายไฟฟ้าเชิงพาณิชย์ (COD) ในเดือน ก.ย.59 นี้
ทั้งนี้ สำหรับแผนการลงทุนในธุรกิจไฟฟ้าในระยะ 3-5 ปี (59-63) บริษัทมีแผนที่จะขยาย GEOTHERMAL ถึง 30 โครงการ (หรือเทียบเท่า 30 เมกกะวัตต์ ในพลังงานแสงอาทิตย์) คาดว่าจะสร้างรายได้เกิน 300 ล้านบาทต่อปี โดยล่าสุดคณะกรรมการบริษัท อนุมัติให้ลงทุนในโครงการไฟฟ้าพลังงานความร้อนใต้พิภพในประเทศญี่ปุ่น โดยการซื้อบริษัท ซูโม่ พาวเวอร์ ที่มีสัญญาซื้อขายโครงการไฟฟ้าพลังงานความร้อนใต้พิภพ 8 โครงการ กับบริษัท เซโตอูจิ เนเชอรัล เอ็นเนอร์ยี่ จำกัด ขนาดกำลังการผลิตรวม 1,000 กิโลวัตต์ มูลค่ารวมของทั้งโครงการประมาณ 798 ล้านบาท หรือประมาณ 2,396 ล้านเยน คาดว่าจะสามารถเริ่มจำหน่ายโรงไฟฟ้าได้ประมาณเดือน เม.ย.60 เป็นต้นไป
อย่างไรก็ตาม สำหรับเงินลงทุนจะมาจากเงินกู้สถาบันการเงินในไทยและญี่ปุ่น เงินที่ได้จากการออกหุ้นกู้ ซึ่งช่วงที่ผ่านมาบริษัทได้ออกหุ้นกู้ไปแล้วมูลค่าประมาณ 1,000 ล้านบาท อายุ 2 ปี และคาดว่าในเดือน ก.ค.-ส.ค.นี้บริษัทจะออกหุ้นกู้ชุดใหม่อีกไม่เกิน 600 ล้านบาท อายุ 2 ปี เพื่อใช้ในการลงทุนซื้อธุรกิจพลังงานในญี่ปุ่น ทั้งนี้บริษัทตั้งเป้าหมายมีสัดส่วนรายได้จากธุรกิจพลังงานเพิ่มเป็น 15% ภายในปี 61 หลังโรงไฟฟ้าเริ่ม COD ได้ครบทั้งหมด จากปีนี้ที่สัดส่วนรายได้จากธุรกิจไฟฟ้าจะมีเพียง 2-3% ทั้งนี้บริษัทคาดว่าโรงไฟฟ้าที่เหลืออีก 26 ยูนิต จะ COD ครบทั้งหมดภายในปี 60
อนึ่ง TLUXE เป็นผู้ประกอบการไทยรายแรกที่ลงทุนในธุรกิจพลังงานประเภทพลังงานจากใต้พื้น พิภพ (GEOTHERMAL) เราคาดว่าจะต่อยอดในธุรกิจ สร้างรายได้อย่างมั่นคงและสม่ำเสมอ ประเมินรายได้ปีละ 50 ล้านบาท และเงินลงทุน 400 ล้านบาท เรามีเพียงพอและพร้อมสำหรับการลงทุนครั้งนี้ ทั้งนี้หากบริษัทฯ สามารถรับรู้รายได้เชิงพาณิชย์ (COD) เป็นไปตามแผนที่วางไว้ ในอนาคตบริษัทมีแผนที่จะขยาย GEOTHERMAL ถึง 30 โครงการ (หรือเทียบเท่า 30 เมกกะวัตต์ ในพลังงานแสงอาทิตย์) คาดว่าจะสร้างรายได้เกิน 300 ล้านบาทต่อปี” นายกิติพัฒน์กล่าว